新樂府 黑潭龍	疾貪吏也
作者：白居易
朝代：唐

paragraphs: 黑潭水深黑如墨，傳有神龍人不識。
潭上架屋官立祠，龍不能神人神之。
豐凶水旱與疾疫，鄉里皆言龍所爲。
家家養豚漉清酒，朝祈暮賽依巫口。
神之來兮風飄飄，紙錢動兮錦傘搖。
神之去兮風亦靜，香火滅兮杯盤冷。
肉堆潭岸石，酒潑廟前草。
不知龍神享幾多，林鼠山狐長醉飽。
狐何幸，豚何辜，年年殺豚將餧狐。
狐假龍神食豚盡，九重泉底龍知無。